

LĒMUMS

Ādažos, Ādažu novadā

2025. gada 24. jūlijā **Nr.** **304**

**Par grozījumiem sabiedrisko pakalpojumu līgumā ar SIA “Ādažu ūdens”**

Pašvaldību likuma 4. panta pirmās daļas 1. punkts nosaka, ka pašvaldības autonomā funkcija ir organizēt iedzīvotājiem ūdenssaimniecības pakalpojumus, neatkarīgi no tā, kā īpašumā atrodas dzīvojamais fonds.

Starp Ādažu novada pašvaldību un SIA “Ādažu ūdens” (turpmāk – Sabiedrība) 2017. gada 11. oktobrī tika noslēgts līgums Nr. JUR 2017-10/797 par sabiedrisko pakalpojumu Ādažu pilsētā Alderu, Baltezera, Garkalnes, Kadagas, Stapriņu, Ataru, Birznieku, Carnikavas, Lilastes, Garciema, Mežgarciema un Kalngales ciemu daļās, kurās tiek nodrošināta pakalpojumu sniegšanas iespējamība, izņemot Baltezera un Alderu ciemu daļās, kur šo pakalpojumus sniedz SIA “Rīgas ūdens” un SIA “Garkalnes ūdens”. Līgums ir spēkā līdz 10.10.2027.

Ādažu novada pašvaldības dome ar 2023. gada 25. janvāra lēmumu Nr. 38 “Par SIA “Garkalnes ūdens” reorganizāciju” konceptuāli atbalstīja Sabiedrības ar ierobežotu atbildību "Garkalnes ūdens", reģ. Nr. 40103217948 (turpmāk – SIA “Garkalnes ūdens”) reorganizāciju, sadalot to sašķelšanas ceļā, t.sk., nodot Sabiedrībai SIA “Garkalnes ūdens” mantu, finanses, tiesības un saistības pakalpojumu sniegšanai Ādažu pagasta Baltezera un Alderu ciemu daļās.

Ar SIA “Garkalnes ūdens” dalībnieku sapulces 2025. gada 19. jūnija lēmumu un ar SIA “Ādažu ūdens” dalībnieku sapulces 2025. gada 25. jūnija lēmumu tika saskaņots Reorganizācijas līguma projekts un iesaistītās kapitālsabiedrības to parakstīja un iesniedza Latvijas Republikas Uzņēmumu reģistrā. Reorganizācijas līgums paredz, ka Sabiedrība ar 01.08.2025. uzsāk ūdenssaimniecības pakalpojuma sniegšanu Ādažu pagasta Baltezera un Alderu ciemu daļās, kur to veic SIA “Garkalnes ūdens”. Atbilstoši Reorganizācijas līgumam ir veikti pasākumi, lai Sabiedrība varētu nodrošināt ūdenssaimniecības pakalpojumus ar 01.08.2025.

Pamatojoties uz Pašvaldību likuma 4. panta pirmās daļas 1. punktu, Ūdenssaimniecības pakalpojuma likuma 6. panta pirmo daļu, likuma “Par sabiedrisko pakalpojumu regulatoriem” 1. pantu, Eiropas Komisijas 2011. gada 20. decembra lēmumu par Līgumu par Eiropas Savienības darbību 106 panta 2. punktu, kā arī domes Finanšu komitejas 16.07.2025. atzinumu, Ādažu novada pašvaldības dome

**NOLEMJ:**

* 1. Pilnvarot SIA “Ādažu ūdens” (reģ. Nr. 40003929148, adrese: Gaujas iela 16, Ādaži, Ādažu novads) ar 2025. gada 1. augustu sniegt sabiedriskos pakalpojumus (ūdensapgāde, notekūdeņu savākšana, attīrīšana un novadīšana) Ādažu pagasta Baltezera ciema un Alderu ciema daļās, kur to iepriekš nodrošināja SIA “Garkalnes ūdens”.
  2. Centrālās pārvaldes Juridiskajai un iepirkumu nodaļai viena mēneša laikā no šī lēmuma pieņemšanas sagatavot vienošanās projektu šī lēmuma 1. punkta izpildei par grozījumiem sabiedrisko pakalpojumu līgumā, kas noslēgti starp pašvaldību un SIA “Ādažu ūdens”

3. Pilnvarot domes priekšsēdētāju parakstīt 2. punktā noteikto vienošanos.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU